Messi soliq idoralariga 15 million yevro to‘laydigan bo‘ldi

Avval xabar berib o‘tganimizdek, “Barselona” hujumchisi Lionel Messi Ispaniya soliq inspeksiyasiga 10 million yevro to‘lagan edi. Argentinalik futbolchining yana 15 million yevro to‘lashi lozimligi ma’lum bo‘ldi.

El Mundo nashri xabariga ko‘ra, buning evaziga futbolchi va uning otasidan 2007—2009-yillar oralig‘idagi muddatda to‘lanmagan soliqlar va hujjatlarni qalbakilashtirish to‘g‘risidagi aybnomalar olib tashlanadi.
Xorxe va Lionel Messiga qo‘yilgan ayblovlarga ko‘ra, ular ko‘rsatgan zarar 4,1 million yevro hisobida baholanmoqda. Ispaniya qonunchiligiga binoan, buning uchun ularni katta miqdordagi jarima hamda ikki yildan olti yilgacha bo‘lgan muddatdagi qamoq jazosi kutayotgan edi, deya xabar beradi Lenta.ru.
Soliq idoralari taxminlariga ko‘ra, futbolchi noto‘g‘ri to‘ldirilgan soliq deklaratsiyalarini taqdim etgan. Tergov natijalari Xorxe Messining o‘z timsolidan foydalanish huquqini uchinchi shaxslarga sotishdan tushgan daromadni berkitish sxemasini o‘ylab topganligini gumon qilgan.
Lionel Messi 2012-yilda Forbes jurnalining dunyodagi eng ko‘p haq oluvchi sportchilar reytingida 10-o‘rinni egallagan. Uning daromadi yiliga 41,3 million dollarni tashkil qiladi.
Qonun oldida hamma barobar. Qonunni buzgan kishi dunyoning eng yaxshi futbolchisi ekanligiga ham, to‘rt marta Oltin to‘p sovrinini qo‘lga kiritganligiga ham qarab o‘tirishmaydi.